Terug in Galilea het Jesus vir die tweede keer aangekondig dat daar vir Hom lyding en sterwe wag. Hierdie keer maak Jesus gebruik van besondere woordspeling as Hy sê: Die Seun van die mens gaan oorgelewer word in die hande van mense… Jesus gebruik hierdie titel, Seun van die mens, om na homself te verwys. Daarmee dui Hy Homself aan as ’n mens, maar Hy is tegelyk ook die Messias, Gesalfde en Seun van God. Mense gaan dus hierdie Mens doodmaak en probeer vernietig.